Verhoordatum vas vir Bizos se vervolgingMonique van Oosterhout (Foto: Verskaf deur AfriForum se privaatvervolgingseenheid) Alexis Bizos, seun van adv. George Bizos, het Vrydag in die Johannesburgse landdroshof verskyn op ’n klag van aanranding met die doel om ernstig te beseer. Adv. Gerrie Nel, hoof van AfriForum se private vervolgingseenheid, het as aanklaer opgetree namens die slagoffer, Monique van Oosterhout. Sy was ten tyde van die voorval met Alexis Bizos getroud. Die verhoordatum is voorlopig vir 4 Mei 2020 vasgestel. Bizos het Van Oosterhout na bewering in 2015 aangerand en ses van haar ribbes gebreek. Die Nasionale Vervolgingsgesag (NVG) het aanvanklik geweier om hom te vervolg. Adv. George Bizos is ŉ kampvegter vir menseregte en was destyds uitgesproke in sy kritiek op apartheid. Nadat AfriForum in 2018 aangekondig het dat hy aansoek gedoen het vir ’n nolle prosequi-sertifikaat om Bizos te vervolg, het die NVG skielik aangekondig dat hy Bizos wel gaan vervolg. Bizos is daarna genooi om vertoë aan die NVG te rig, voordat die vervolging ingestel sou word. Ná ontvangs van Bizos se vertoë het die NVG weer eens besluit om nie te vervolg nie. Van Oosterhout het daarna weer aansoek gedoen om ’n sertifikaat om Bizos privaat te vervolg. “Dit is duidelik dat die NVG bloot besig is om lippediens te pleeg met betrekking tot sake van geweld teen vroue en kinders. Bizos word skynbaar nie vervolg nie weens sy pa se politieke verbintenisse, en dít is onaanvaarbaar,” sê Andrew Leask, hoofondersoeker by AfriForum se private vervolgingseenheid. Volgens Leask is dit vir AfriForum se private vervolgingseenheid belangrik om by sake soos hierdie betrokke te raak. Eerstens omdat die NVG nie selektief kan wees met die vervolging van verdagtes nie en tweedens omdat die regstelsel hierdie slagoffer telkemale in die steek gelaat het. “Die NVG se aanduidings dat hy fokus op sake van geweld teen vroue en kinders blyk nie te geld in alle gevalle nie. Ons wil verseker dat sekere persone nie as verhewe bo die reg beskou word nie, en beskou geweld teen vroue in ’n ernstige lig.”